Zvejsola
Zvejsola ir ciems Rēzeknes novada Nagļu pagastā. Atrodas pagasta rietumu daļā 5 km no pagasta centra Nagļiem, 35 km no novada centra Rēzeknes un 172 km no Rīgas. Ap ciemu — akciju sabiedrības "Nagļi" zivju dīķi. Ciema teritorijā atrodas valsts nozīmes arheoloģiskais piemineklis - Zvejsalu apmetne. Tā atrodas Lubāna ezera dienvidaustrumu piekrastes tuvumā, Maltas vecupes labajā krastā Zvejsalu ciema teritorijā. Apmetne  akmens laikmetā atradusies uz salas, kas 1,5 – 2 m pacēlās virs  ezera līmeņa. Tās platība tiek lēsta ap 13 800 m2. Apmetni pētīja 1963., 1964., 1968. un 1969. gadā I. Lozes vadībā. 1897. gadā katoļu ciemā bija 3 sētas ar 40 cilvēkiem.